
Европейският парламент,
–	като взе предвид предложението на Комисията до Парламента и Съвета (COM(2025)0302 – C10-0182/2025),
–	като взе предвид Регламент (EС) 2021/691 на Европейския парламент и на Съвета от 28 април 2021 г. относно Европейския фонд за приспособяване към глобализацията за съкратени работници (ЕФПГ) и за отмяна на Регламент (ЕС) № 1309/2013[footnoteRef:1] („Регламент за ЕФПГ“), [1:  	OВ L 153, 3.5.2021 г., стр. 48, ELI: http://data.europa.eu/eli/reg/2021/691/oj.] 

–	като взе предвид Регламент (EC, Евратом) 2020/2093 на Съвета от 17 декември 2020 г. за определяне на многогодишната финансова рамка за годините 2021 – 2027[footnoteRef:2], изменен с Регламент (ЕС, Евратом) 2024/765[footnoteRef:3], и по-специално член 8 от него, [2:  	OВ L 433 I, 22.12.2020 г., стр. 11, ELI: http://data.europa.eu/eli/reg/2020/2093/oj.]  [3:  	Регламент (ЕС, Евратом) 2024/765 на Съвета от 29 февруари 2024 г. за изменение на Регламент (EC, Евратом) 2020/2093 за определяне на многогодишната финансова рамка за годините 2021 – 2027 (ОВ L, 2024/765, 29.2.2024 г., ELI: http://data.europa.eu/eli/reg/2024/765/oj).] 

–	като взе предвид Междуинституционалното споразумение от 16 декември 2020 г. между Европейския парламент, Съвета на Европейския съюз и Европейската комисия относно бюджетната дисциплина, сътрудничеството по бюджетни въпроси и доброто финансово управление и относно новите собствени ресурси, включително пътна карта за въвеждането на нови собствени ресурси[footnoteRef:4], и по-специално точка 9 от него, [4:  	OВ L 433 I, 22.12.2020 г., стр. 28, ELI: http://data.europa.eu/eli/agree_interinstit/2020/1222/oj.] 

–	като взе предвид писмото на комисията по заетост и социални въпроси,
–	като взе предвид доклада на комисията по бюджети (A10-0168/2025), 
А.	като има предвид, че Съюзът създаде законодателни и бюджетни инструменти, за да осигури допълнителна подкрепа за работници, които са засегнати от последиците от големи структурни промени в моделите на световната търговия или от последиците на световната финансова и икономическа криза, както и за да подпомогне тяхната реинтеграция на пазара на труда; като има предвид, че тази помощ се предоставя чрез финансова подкрепа за работниците и дружествата, за които те са работили;
Б. 	като има предвид, че Германия подаде заявление EGF/2025/002 DE/Goodyear 2 за финансов принос от Европейския фонд за приспособяване към глобализацията (ЕФПГ) вследствие на 1171 съкращения[footnoteRef:5] в икономическия сектор от разделение 22 по NACE Rev. 22 („Производство на изделия от каучук и пластмаси“) в регионите Касел (DE73) и Дармщат (DE71), като 747 съкращения са в рамките на референтния период за заявлението от 1 септември 2024 г. до 1 януари 2025 г., а 424 съкращения – преди или след референтния период;  [5:  	По смисъла на член 3 от Регламента за ЕФПГ.] 

В.	като има предвид, че за 424-те съкращения на работници, чиято дейност е прекратена преди или след четиримесечния референтен период, може да се установи ясна причинно-следствена връзка със събитието, което е довело до прекратяването на дейността на работниците, съкратени по време на референтния период, както се изисква в член 6, втора алинея от Регламента за ЕФПГ; 
Г. 	като има предвид, че заявлението се основава на критериите за намеса по член 4, параграф 2, буква а) от Регламента за ЕФПГ, съгласно които следва да е налице прекратяване на дейността на най-малко 200 съкратени работници или самостоятелно заети лица за референтен период от четири месеца в дадено предприятие в държава членка, включително когато това прекратяване на дейността се случва при негови доставчици или производители надолу по веригата;
Д. 	като има предвид, че агресивната война на Русия срещу Украйна и нарастващата инфлация са оказали въздействие върху разходите за енергия, материали и труд, като са увеличили натиска върху маржовете на дружеството Goodyear; 
Е. 	като има предвид, че  Goodyear Germany GmbH е специализирано в производството на изделия от каучук и пластмаси, по-специално гуми; като има предвид, че дружеството е значително засегнато от засилената конкуренция от страна на евтиния внос с произход от Азия; 
Ж.	като има предвид, че това е второто мобилизиране на средства от ЕФПГ, поискано от германските органи след преструктуриране на дружеството Goodyear, тъй като ЕФПГ беше мобилизиран след закриването на един от заводите на дружеството във Филипсбург през 2017 г.;
З.	като има предвид, че бързият спад в търсенето, съчетан с увеличаващите се производствени разходи, принуди дружеството да предприеме процес на преструктуриране, който включваше затварянето на един от неговите производствени обекти и частичното затваряне на друг производствен обект в Германия през 2024 г.;
И.	като има предвид, че германският федерален бюджет, както и Bundesagentur für Arbeit (публичната служба по заетостта), предоставят националното предварително финансиране и съфинансиране за мерките;
Й.	като има предвид, че са спазени изискванията, определени в националното законодателство и в законодателството на Съюза относно колективните съкращения;
К.	като има предвид, че финансовият принос от ЕФПГ следва да бъде насочен главно към активни мерки на политиката на пазара на труда и персонализирани услуги, целящи бързото реинтегриране на бенефициерите на достойни и устойчиви работни места във или извън първоначалния им сектор на дейност и подготвящи ги същевременно за една по-екологична и по-цифровизирана европейска икономика;
Л.	като има предвид, че ЕФПГ не надхвърля максимален годишен размер от 30 милиона евро (по цени от 2018 г.), както е посочено в член 8 от Регламент (ЕС, Евратом) 2020/2093, изменен с Регламент (ЕС, Евратом) 2024/765 на Съвета; 
1.	изразява съгласие с Комисията, че условията по член 4, параграф 2, буква а) от Регламента за ЕФПГ са изпълнени и че Германия има право на финансов принос в размер на 3 085 166 EUR съгласно посочения регламент, което съставлява 60% от общите разходи в размер на 5 141 944 EUR, като те включват разходи за персонализирани услуги в размер на 4 936 274 EUR и разходи за дейности по подготовка, управление, информация и публичност, контрол и докладване в размер на 205 670 EUR;
2. 	отбелязва, че германските органи са подали заявлението на 10 март 2025 г. и че след предоставянето на допълнителна информация от Германия, Комисията е приключила оценката си на 29 юли 2025 г., повече от четири месеца по-късно, и е уведомила Парламента за това на 26 август 2025 г.; 
3.	отбелязва, че заявлението се отнася до 1171 съкратени работници, засегнати от закриването на производствения обект във Фулда и частичното затваряне на производствените съоръжения в Ханау; отбелязва освен това, че общо 915 съкратени работници ще бъдат бенефициери от целевата група и се очаква да вземат участие в мерките;
4.	отбелязва, че повечето от съкратените работници имат ниско образователно равнище (56% са с прогимназиален етап на основното образование или по-ниска образователна степен) и са на възраст 54 или повече години (42%); подчертава, че по-специално по-възрастните работници представляват силно уязвима група, изправена пред значителни пречки пред повторното наемане на работа поради ограничените възможности за повишаване на квалификацията и преквалификация; 
[bookmark: _Hlk210640982]5.	посочва, че съкращенията в Goodyear са увеличили годишното равнище на безработицата в региона Фулда с над 10%, като са оказали непропорционално въздействие върху работниците от мъжки пол и лицата на възраст над 50 години, много от които притежават остарели квалификации и умения, които не съответстват на настоящото търсене на пазара на труда; подчертава, че са необходими бързи действия за предотвратяване на структурния регионален упадък, и подчертава, че е важно да се насърчават висококачествените и ориентирани към бъдещето работни места, за да се гарантира дългосрочната икономическа и социална устойчивост;
6.	припомня, че персонализираните услуги, които се предвижда да бъдат предоставени на работниците, включват следните действия: мерки за значително повишаване на квалификацията или преквалификация, консултации с насоки и мерки за професионално ориентиране/активизиране, консултантски услуги и безвъзмездни средства за започване на предприемаческа дейност, помощ при търсене на работа, стимули за повишаване на квалификацията и стимули под формата на допълнителни средства към трудовите възнаграждения, помощ за обучение, обучения за придобиване на цифрови умения; подчертава в този контекст, че добре обучената работна сила е от ключово значение за една ориентирана към бъдещето европейска икономика;
7.	счита, че Съюзът и държавите членки носят социална отговорност да предоставят на съкратените работници необходимите квалификации за ориентирана към бъдещето европейска икономика, която осъществява цифровата и екологичната трансформация; поради това счита, че мобилизирането на ЕФПГ трябва да бъде включено в рамките на един по-широк отговор на политиката;
8.	призовава за задълбочени окончателни оценки на приложените мерки, включващи данни за броя на успешно реинтегрираните на пазара на труда работници, както и на тези, които са участвали в мерки за обучение и повишаване на квалификацията;
9.	отбелязва, че към 20 февруари 2025 г. са сключени общо 915 тристранни договора между Goodyear, служителите и PMB International GmbH – доставчика на услуги, избран за управител на преходното дружество, от които 781 за Фулда и 134 за Ханау; приветства индикацията, че се очаква този брой да нарасне с подписването на повече споразумения;
10.	отбелязва, че Германия е започнала да предоставя персонализирани услуги на бенефициерите от целевата група на 1 ноември 2024 г. и че следователно периодът на допустимост за предоставяне на финансов принос от ЕФПГ ще бъде от тази дата до 24 месеца след датата на влизане в сила на решението, приложено към настоящата резолюция;
11.	отбелязва, че Германия е започнала да извършва административни разходи по прилагането на ЕФПГ на 1 ноември 2024 г. и че следователно тези разходи ще бъдат допустими за финансов принос от ЕФПГ от тази дата до 31 месеца след датата на влизане в сила на решението, приложено към настоящата резолюция;
12.	подчертава, че германските органи са представили гаранции, че принципите на равно третиране и недискриминация ще бъдат спазвани при достъпа до предложените действия и тяхното изпълнение, както и че няма да бъде допуснато двойно финансиране;
13.	припомня, че германските органи признават произхода на финансирането от Съюза и гарантират неговата видимост, като същевременно подчертават добавената стойност на Съюза; подчертава, че това следва да бъде постигнато чрез целенасочени информационни мерки, насочени към бенефициерите, социалните партньори и медиите;
14.	заявява отново, че помощта от ЕФПГ не трябва да замества действията, които са задължение на предприятията по силата на националното законодателство или на колективни трудови договори;
15.	подчертава неотложната необходимост от съгласувани и координирани усилия на Съюза в областта на конкурентоспособността, разработени в тясно партньорство с държавите членки, с цел запазване на равнището на заетост в промишлеността и на социалната сигурност в Европа; подчертава, че само една стабилна и устойчива европейска икономика може ефективно да предотврати широкомащабните съкращения, като по този начин на първо място намали необходимостта от намеса на ЕФПГ;
16.	одобрява приложеното към настоящата резолюция решение;
17.	възлага на своя председател да подпише настоящото решение заедно с председателя на Съвета и да осигури публикуването му в Официален вестник на Европейския съюз;
18.	възлага на своя председател да предаде настоящата резолюция, включително и приложението към нея, съответно на Съвета и на Комисията.

(Текстът на това приложение не е възпроизведен тук, тъй като той съответства на окончателния акт, Решение (EС) 2025/2135) 

